Motorfietsryer nog nie geëien ná noodlottige ongeluk | Netwerk24
Deur Cara-Lee Dorfling 14 Januarie 2020 14:31
Die lyk van 'n motorfietsryer is Dinsdagoggend sowat 15 m van 'n motorfietswrak op die N2 in Port Elizabeth aangetref.
Die spitstydverkeer in die stad het bykans tot stilstand gekom terwyl die polisie op die ongelukstoneel besig was.
Kapt. Sandra Janse van Rensburg, polisiewoordvoerder, sê die polisie is om 06:40 van die ongeluk op die N2 naby die Cotswold-afrit in kennis gestel.
Sy sê die oorledene is sonder enige identifikasie op die toneel aangetref. Die KTM-motorfiets het 'n Noord-Kaapse nommerplaat.
"In dié stadium is dit onduidelik wat gebeur het en hoe laat die ongeluk was," sê Janse van Rensburg.
Die polisie het teen Dinsdagmiddag nog nie die oorledene se identiteit vasgestel nie. Enige ooggetuies van die ongeluk en mense wat kan help om die man te identifiseer, word gevra om die Mountweg-polisie by 041 394 6243 te skakel.
Die verkeer op die N2 in Port Elizabeth het Dinsdagoggend bykans tot stilstand gekom nadat 'n onbekende motorfietsryer verongeluk het. Foto: Facebook, Justin Ferreira